กรมโรงงานชะลอออกใบอนุญาตแก่โครงการใหญ่
กรมโรงงานชะลอการออกใบอนุญาตสำหรับโครงการใหญ่ที่อาจเข้าข่ายมาตรา 67 จนกว่าจะมีความชัดเจนในประเภทกิจการรุนแรง พร้อมเตรียมต่ออายุยกเว้นค่าธรรมเนียมโรงงานต่ออีก 1 ปี
31 มี.ค. 2553

กรมโรงงานชะลอการออกใบอนุญาตสำหรับโครงการใหญ่ที่อาจเข้าข่ายมาตรา 67 จนกว่าจะมีความชัดเจนในประเภทกิจการรุนแรง พร้อมเตรียมต่ออายุยกเว้นค่าธรรมเนียมโรงงานต่ออีก 1 ปี
นายประพัฒน์  วนาพิทักษ์  อธิบดีกรมโรงงานอุตสาหกรรม เปิดเผยว่า ขณะนี้กรมโรงงานฯ ได้ชะลอการออกใบอนุญาตให้แก่บางโครงการใหญ่ที่อาจเข้าข่ายโครงการที่ส่งผลกระทบรุนแรงตามมาตรา 67 วรรค 2 ซึ่งเบื้องต้นมีโครงการลงทุนโรงไฟฟ้าหนองแซง ขนาด 1,600 เมกกะวัตต์ ที่ยื่นขอใบอนุญาตเข้ามาและอาจเข้าข่ายดังกล่าวอยู่ ซึ่งกรมฯ จะรอความชัดเจนของประกาศบัญชีรายชื่อประเภทกิจการรุนแรงที่อาจส่งผลกระทบต่อชุมชนและสิ่งแวดล้อมก่อน แล้วค่อยออกใบอนุญาต
สำหรับขั้นตอนการจัดเวทีรับฟังความคิดเห็น โดยหน่วยงานอนุมัติ อนุญาต ตามมาตรา 67 วรรค 2 กรมโรงงานฯ คาดว่าจะสามารถดำเนินการได้ในอีก 5-6 เดือน ซึ่งขณะนี้ได้เริ่มเตรียมความพร้อมทั้งด้านบุคลากรและงบประมาณไว้แล้ว โดยผู้ประกอบการที่ถูกศาลปกครองสั่งระงับโครงการชั่วคราวคงจะเริ่มดำเนินการทำรายงานผลกระทบด้านสิ่งแวดล้อม (อีไอเอ) และสุขภาพ (เอชไอเอ) แล้ว และในขั้นตอนสุดท้ายจึงมาผ่านกระบวนการของหน่วยงานอนุมัติอนุญาต
แหล่งข่าวจากกระทรวงอุตสาหกรรม กล่าวว่า กรมโรงงานฯ ได้มอบหมายให้สำนักที่เกี่ยวข้องจัดกลุ่มงานใหม่ขึ้นมา  เพื่อทำหน้าที่เป็นฝ่ายเลขานุการให้คณะกรรมการรับฟังความคิดเห็นประชาชน  รวมทั้งทำหน้าที่ในการประสานจัดเตรียมความพร้อมในการรับฟังความคิดเห็น  และความพร้อมในการอนุญาตของแต่ละสำนัก  โดยตอนนี้อยู่ระหว่างการจัดทำคู่มือมาตรฐานในการปฏิบัติงานให้กับเจ้าหน้าที่และผู้ประกอบการ  ซึ่งคาดว่าจะเสร็จภายในเดือน พ.ค.2553 แล้วจะอบรมเจ้าหน้าที่ของกรมโรงงานอุตสาหกรรมและเผยแพร่ให้ผู้ประกอบการทราบ โดยคาดว่าภายในเดือน มิ.ย.2553 กรมโรงงานอุตสาหกรรมจะมีความพร้อมในพิจารณาอนุญาตโครงการตามรัฐธรรมนูญ
นอกจากนี้ กรมโรงงานฯ ได้ประเมินว่าในการรับฟังความเห็นของโครงการที่กระทบชุมชนอย่างรุนแรงจะมีค่าใช้จ่ายโครงการละ 5 แสนบาท ซึ่งได้เตรียมงบประมาณส่วนนี้ไว้แล้ว โดยโครงการลงทุนในมาบตาพุดที่กรมโรงงานฯ เป็นผู้ออกใบอนุญาตมี 7 โครงการ รวมงบที่จะใช้ 3.5 ล้านบาท  
นายประพัฒน์ กล่าวว่า สำหรับกฎกระทรวงอุตสาหกรรมเรื่องการยกเว้นค่าธรรมเนียมรายปีให้แก่ผู้ประกอบการ ซึ่งจะครบกำหนดในวันที่ 31 พ.ค.2553 กรมโรงงานฯ เตรียมจะเสนอให้ต่ออายุกฎฯ ดังกล่าวอีก 1 ปี ถึงเดือน พ.ค.2554 เพื่อยกเว้นค่าธรรมเนียมโรงงานให้กับโรงงานจำพวก 2 ที่มีเครื่องจักร 20-50 แรงม้า และโรงงานจำพวก 3 ที่มีเครื่องจักร 50 แรงม้าขึ้นไป  เพราะเห็นว่าเศรษฐกิจยังไม่ฟื้นตัวเต็มที่จึงต้องการลดภาระผู้ประกอบการอีก 1 ปี  รวมทั้งได้ออกกฎกระทรวงยกเว้นค่าธรรมเนียมรายปีให้ผู้ประกอบการในจังหวัดนราธิวาส ปัตตานีและยะลาในปี 2553-2557 เพื่อกระตุ้นให้เกิดการลงทุนและการจ้างงานในจังหวัดชายแดนภาคใต้มากขึ้น